Washingtonin Ukraina-neuvottelut 18. elokuuta 2025

Elokuun 18. päivänä 2025 järjestettiin Yhdysvaltain pääkaupungissa Washingtonissa, erityisesti Valkoisessa talossa monenkeskisiä valtionjohtajien välisiä neuvotteluja Ukrainan tilanteesta. Keskusteluilla pyrittiin valmistelemaan tietä kohti vuonna 2022 alkaneen Ukrainan sodan rauhanneuvotteluja.
Eurooppalaiset johtajat tapasivat Ukrainan presidentti Volodymyr Zelenskyin Ukrainan Washingtonin suurlähetystössä ja kävivät pohjakeskusteluja ennen siirtymistään Valkoiseen taloon. 
Tausta.
Venäjän ja Yhdysvaltojen huippukokous.
Kolme päivää aiemmin Yhdysvaltain presidentti Donald Trumpin ja Venäjän presidentin Vladimir Putinin välinen Venäjän ja Yhdysvaltojen huippukokous pidettiin Alaskan Anchoragessa. Keskustelujen pääaiheena oli meneillään oleva Venäjän ja Ukrainan välinen sota.
Neuvottelut Valkoisessa talossa.
Keskeisimpiä neuvotteluja Valkoisessa talossa isännöi Yhdysvaltain presidentti Donald Trump, joka kävi ensin kahden maan välisiä keskusteluja työhuoneessaan presidentti Zelenskyin kanssa. 
Tätä seurasivat noin neljä tuntia kestäneet monenkeskiset neuvottelut, joihin osallistuivat lisäksi presidentti Trumpin kutsusta Britannian pääministeri Keir Starmer, Italian pääministeri Giorgia Meloni, Ranskan presidentti Emmanuel Macron, Saksan liittokansleri Friedrich Merz ja Suomen presidentti Alexander Stubb sekä Euroopan komission puheenjohtaja Ursula von der Leyen ja Naton pääsihteeri Mark Rutte. 
Puhelu Putinille ja tapaamisista sopiminen.
Kesken neuvottelujen Trump soitti työhuoneestaan Venäjän presidentti Vladimir Putinille 40 minuutin puhelun. Puhelinkeskustelusta julkaistun valokuvan mukaan Yhdysvaltain muu ulkopoliittinen johto (varapresidentti J. D. Vance, ulkoministeri Marco Rubio ja erityisedustaja Steve Witkoff) seurasi Trumpin puhelua. 
Valkoisen talon kokouksen jälkeen presidentti Stubb kertoi, että puhelinkeskustelusta Putinin kanssa oli sovittu yhteisesti ja että puhelussa sovittiin Zelenskyin ja Putinin kahdenvälisen tapaamisen järjestämisestä. Trumpin mukaan tapaamisen ajankohta ja paikka olivat tällöin vielä avoinna mutta tapaamisen järjestelyt olisi käynnistetty. Tapaaminen pyritään järjestämään kahden viikon kuluessa, mahdollisesti elokuun lopulla. Venäjän edustaja on kertonut, että puhelinkeskusteluissa olisi sovittu ”neuvottelijoiden tason nostamisesta” Trumpin puhelinsoiton aikana. Sen sijaan Venäjä ei vielä selvästi vahvistanut sitä, olisiko Putin valmis osallistumaan suoriin neuvotteluihin Zelenskyin kanssa.
Tämän jälkeen seuraisi mahdollisesti kolmenvälinen kokous Trumpin, Zelenskyin ja Putinin kesken. Presidentti Stubbin mukaan jää nähtäväksi, onko Putinilla rohkeutta tulla kolmenväliseen kokoukseen vai pelaako hän jälleen kerran aikaa. 
Turvatakuut Ukrainalle ja asekauppoja.
Ukrainalle turvatakuiden saaminen oli Washingtonin neuvottelujen keskeisimpiä asioita. Ennen Washingtonin neuvotteluja Yhdysvaltain erityisedustaja Steve Witkoff oli kertonut neuvotteluissa pyrittävän Naton 5. artiklan kaltaiseen sopimukseen ilman, että Ukrainasta tulisi Naton jäsen. Tämän artiklan mukaan hyökkäys yhtä maata vastaan on hyökkäys kaikkia vastaan. Britannian pääministeri Starmerin ja Naton pääsihteeri Rutten mukaan turvatakuiden valmistelussa saavutettiin läpimurto, kun Yhdysvallat on mukana. Turvatakuista ei vielä sovittu tarkasti, asia pyritään Zelenskyin mukaan sopimaan virallisesti paperilla kymmenen päivän kuluessa. Turvatakuita valmisteltaisiin eurooppalaisten valtioiden toimesta Yhdysvaltain ’suuresti avustamana’ ja koordinoimana. 
Ukraina oli tuonut esille, että se olisi eurooppalaisten tukijamaidensa avulla valmis 100 miljardin dollarin asekauppoihin Yhdysvalloista, mikäli sitoumus Yhdysvaltain osallistumisesta turvatakuisiin saataisiin. Yhdysvallat ostaisi puolestaan 50 miljardilla dollarilla lennokkeja Ukrainasta.
Asiantuntija-arvioita.
Joidenkin arvioiden mukaan neuvotteluissa nähtiin dramatiikkaa, mutta konkretia jäi neuvotteluissa vielä vähäiseksi. Pieniä askelia rauhanprosessissa kuitenkin otettiin. Venäjän nähtiin hyötyvän epämääräisestä rauhanneuvotteluista, eikä maan sitoutumista kahdenvälisiin neuvotteluihin pidetty varmana. Turvatakuiden luonne ja Yhdysvaltojen osallistumisen laajuus jäivät vielä avoimeksi.